Lyoness' grunnlegger Hubert Freidl
**Lyoness**, også kjent som **Myworld**, **Lyconet** og **Cashback World**, er et østerriksk nettverksselskap grunnlagt av Hubert Freidl i 2003. Selskapet tilbyr forbrukere et medlemskap i sitt lojalitetsprogram og drifter programmet på vegne av ulike virksomheter i inn- og utland. Lyoness' nettverksvirksomhet ble i 2014 skilt ut i selskapet Lyconet. Selskapet er av norske, italienske og polske myndigheter funnet å være et ulovlig pyramidespill.

Konsept
-------

Selskapets konsept er bygget rundt et gratis fordelskort hvor medlemmene mottar kontantkompensasjon og shopping-poeng for sine kjøp. I tillegg vil medlemmet som distribuerte medlemskortet få en liten provisjon. Lyoness hevder å ha avtaler med en rekke butikkjeder i et stort antall land, men i flere tilfeller er dette blitt avkreftet av selskapene som er oppført som partnere. Selskapet hevder de har 8,5 millioner medlemmer og omtrent 80 000 partnere fordelt på 47 land. I Norge har utbredelsen vært koordinert av Terje Duesund, kjent fra nettverksselskapet Nature's Own på slutten av 1990-tallet. Duesund sluttet formelt i selskapet i februar 2015, men har fortsatt å være den mest sentrale nordmannen i utbredelsen av nettverkskonseptet. Claes Gunnarson sitter i dag som administrerende direktør for Lyoness Norge. En annen sentral person i det norske nettverket er Big Brother-deltakeren Thor Hermansen som selv tapte et større beløp på pyramidespillet The 5 Percent Community på begynnelsen av 2000-tallet. Duesund og Hermansen og ni andre norske markedsførere skal tilsammen ha fått utbetalt over 30 millioner kroner fra Lyoness. I 2022 skal Duesund ifølge selskapet Epixel MLM Software ha hatt en inntekt på 4,2 millioner dollar fra Lyconet.

I tillegg til inntjeningsmuligheten fordelskortet gir Lyoness-medlemmene er det en mulighet for å betale inn betydelige pengesummer for å få rettighetene til å bli markedsfører for Lyoness, hvilket skal gi avkastning dersom man klarer å verve tilstrekkelig antall personer til å gjøre det samme. Dette har ført til anklager om ulovlig pyramidespill eller Ponzi-svindel ettersom avkastningen som forespeiles av disse innskuddene genereres av innbetalinger fra nye medlemmer og ikke av produktomsetning. Flere lands forbrukermyndigheter har advart mot å involvere seg med selskapet. I et skjult opptak for TV-stasjonen ORF har selskapets grunnlegger også innrømmet at betydningen av fordelskortene er underordnet, og at det egentlig handler om å posisjonere seg i nettverket. Det sveitsiske forbrukermagasinet *Beobachter* har anslått at 99,7 % av omsetningen i Lyoness består av betalinger for posisjoner.

Lyoness har sponset en rekke idrettsklubber og -arrangementer, blant annet fotballklubben Rapid Wien og golfturneringen Austrian Golf Open. I Norge har selskapet samarbeidet med fotballklubben IK Starts juniorlag og deres supportklubb Tigerberget.

Granskning i Norge
------------------

I desember 2013 kunngjorde Lotteri- og stiftelsestilsynet at det hadde åpnet tilsynssak mot det norske selskapet *Lyoness Norway AS* etter mistanke om ulovlig pyramidespill.

Lotteritilsynet meldte i juni 2014 at det i sin foreløpige tilsynsrapport hadde konkludert med at selskapet opererte som et ulovlig pyramidespill i 2012 og 2013, men at omsetningstallene som Lyoness hadde presentert for 2014 viste at varesalg utgjorde mer enn 50 % av omsetningen, og at selskapet derfor gikk klar av lotteriloven i Norge. Lotteritilsynet gjorde imidlertid ingen forsøk på å kontrollere om omsetningstallene som ble opplyst fra Lyoness var reelle. Direktesalgsforbundet var uenig i frifinnelsen av Lyoness. Mange Lyoness-markedsførere hevdet da at selskapet var godkjent av Lotteritilsynet, en påstand Lotteritilsynet måtte gå ut og dementere.

Etter en kraftig økning i antall henvendelser besluttet Lotteritilsynet i 2017 å se på Lyoness/Lyconet på nytt, og sendte brev til selskapets ledelse hvor de krevde svar på en rekke spørsmål knyttet til konseptet. Et sentralt punkt i Lotteritilsynets nye granskning var tilbudet om å investere i «skyer» med løfter om ti ganger avkastning på tre år. Lyoness har forklart at medlemmene da kjøper seg retten til å motta provisjon på kjøp fra medlemmer som har registrert seg direkte hos Lyoness, altså ikke via noen Lyconet-selger, og at man har delt dette opp i «skyer» pr. land.

I januar 2018 bekjentgjorde Lotteritilsynet at de hadde sendt varsel til Lyoness om at selskapets virksomhet var å regne som ulovlig pyramidespill fordi innskuddene som ble gjort i hovedsak ikke var å regne som betaling for reelle varer eller tjenester. Vedtaket omfattet også fordelsprogrammet. Lyoness ba om tid til å tilbakevise vedtaket, men i juni 2018 ble vedtaket endelig fattet, og Lyoness ble pålagt å stanse all virksomhet i Norge. Selskapet fikk imidlertid medhold i å la selve fordelsprogrammet fortsette frem til en klage var blitt behandlet i Lotterinemnda.

I et forsøk på å komme seg rundt Lotteritilsynets vedtak endret Lyoness praksis når det gjaldt rabattkupongene som markedsførerne fram til da hadde kjøpt. Disse ble i stedet utstedet uten betaling, men mot at markedsførerne sa fra seg tilsvarende beløp i fremtidige utbetalinger. Lotteritilsynet rykket da ut og slo fast at dette måtte anses som utsatt betaling og følgelig var i strid med vedtaket.

I februar 2019 offentliggjorde Lotterinemnda sin beslutning hvor de avviste klagen fra Lyoness og ga Lotteritilsynet fullt medhold i at hele virksomheten måtte vurderes samlet, og at selskapet derfor måtte legge ned all virksomhet i Norge. Forbudet omfatter både deltakelse i Lyoness/Lyconet, og fordelsprogrammet markedsført som MyWorld/Cashback World.

I mars 2019 sendte NRK Urix en dokumentar om Abid Waez som hadde flyktet fra borgerkrigen i Syria og til Norge ved hjelp av menneskesmuglere. I filmen kom det frem at han hadde gjort internasjonal karriere innen nettverksmarkedsføring. Dagen etter ble NRK gjort oppmerksom på at denne virksomheten var knyttet til Lyoness, og NRK gikk derfor ut med en presisering av dette i etterkant. Waez oppga da at han hadde flyttet sin virksomhet til Sverige for ikke å bli rammet av forbudet i Norge. Waez etablerte i 2021 sitt eget kursselskap Giring AS hvor deltakere betalte inntil 80 000 kroner for et kurs hvor man ble forespeilet økonomisk suksess. I oktober samme år konkluderte Forbrukertilsynet med at også denne virksomheten drev ulovlig.

Til tross for forbudet mot enhver virksomhet tilknyttet Lyoness fortsatte det å strømme inn tips til Lotteritilsynet om utstrakt virksomhet i Norge. Dette resulterte i at tilsynet i november 2019 gikk til politianmeldelse i flere politidistrikt av det de mente var brudd på vedtaket om stans. Advokat Bernt Heiberg uttalte på vegne av Lyoness at de fant anmeldelsen overraskende fordi de mente at en endring i selskapsstrukturen og omorganisering av virksomheten medførte at Lotteritilsynets vedtak ikke rammet deres virksomhet. Politiet valgte å henlegge saken av kapasitetshensyn, men Lotteritilsynet påklaget henleggelsen med bakgrunn i at det var svært mange fornærmede og store beløp involvert, samt at det strømmet på med tips om at norske Lyoness-representanter brukte henleggelsen som et argument for at virksomheten nå var tillatt igjen.

Til tross for gjentatte presiseringer fra Lotteritilsynet om at all virksomhet knyttet til Lyoness er ulovlig, har virksomheten blitt videreført i Norge.

Granskning i andre land
-----------------------

I februar 2014 ble det kjent at polske forbrukermyndigheter hadde innledet etterforskning av selskapet. En måned senere kunngjorde svenske *Lotteriinspektionen* at de hadde politianmeldt Lyoness etter mistanke om pyramidespill.

I august 2014 offentliggjorde australske forbrukermyndigheter at de hadde tatt ut søksmål mot Lyoness for ulovlig pyramidespill. Lyoness har nektet for å ha brutt det australske lovverket, og det australske rettsvesenet avviste saken i oktober 2015. Den føderale domstolen konkluderte med at Lyoness var et pyramidelignende omsetningssystem som opererte på en kompleks og infløkt måte, samt at det ikke var tvil om at det ble lokket med muligheter til å tjene provisjoner på innskuddene til nye deltakere man klarer å verve. Retten betraktet imidlertid selskapets fordelsprogram som den primære virksomheten i selskapet, og at selskapet samlet sett ikke brøt forbudet mot pyramidespill.

I september 2018 ble det offentliggjort at italienske myndigheter hadde innledet etterforskning av Lyoness. I januar 2019 ble det klart at selskapet ble erklært å være et ulovlig pyramidespill og ilagt 3 200 000 euro i bot. Totalt skal 53 millioner euro ha blitt innbetalt av italienske Lyoness-medlemmer. 240 av medlemmene har samlet seg i et gruppesøksmål hvor de krever knappe to millioner euro refundert av selskapet.

Ved utgangen av 2019 slo polske myndigheter fast at Lyoness er et ulovlig pyramidespill.

Søksmål
-------

I januar 2016 tapte Lyoness et søksmål i Østerrike etter at et tidligere medlem hevdet seg lurt til å investere penger i selskapet med utsikter til å tredoble innsatsen innen to til tre år. Imidlertid fastlo også østerriksk rettsvesen at Lyoness ikke var å betrakte som et pyramideselskap. I mars 2016 stadfestet distriktsretten i Wien en dom hvor avtalebetingelser som hadde lagt til grunn for medlemmenes investeringer var ulovlige. Disse betingelsene ble endret da denne delen av virksomheten ble skilt ut til Lyconet i 2014. Siden har flere hundre søksmål blitt reist mot selskapet og den østerrikske advokaten Josef Fromhold hevdet sommeren 2017 å ha vunnet frem i alle de 170 søksmålene han hadde reist på vegne av tidligere Lyoness-medlemmer. Den største enkeltsummen Lyoness måtte refundere til et medlem var 800 000 kroner.

I juli 2017 tapte Lyoness et søksmål i Østerrike der det igjen ble slått fast at avtalebetingelsene som medlemmene ble rekruttert under frem til 2014 var ulovlige. Det var den østerrikske forbrukerforeningen VKI (Verein für Konsumenteninformation) som sto bak søksmålet, og Lyoness ble pålagt å refundere medlemmene investerte midler pluss renter.

I slutten av 2019 gikk norske Lyoness-medlemmer sammen om et søksmål der de krevde refundert pengene de hadde skutt inn under falske forutsetninger. Totalt dreide dette seg om 6,4 millioner kroner. I 2021 samlet flere Lyoness-medlemmer seg om et planlagt søksmål mot selskapet organisert av advokatselskapet Brækhus. I denne sammenheng ble det anslått at norske deltakere hadde investert en halv milliard kroner i Lyoness.

Referanser
----------

1. ↑  «Lyoness fixiert neue Sportkooperationen in der Slowakei und der Tschechischen Republik» **(tysk)**. APA-OTS. 16. desember 2015. Besøkt 15. oktober 2019.
2. 1 2  «Lyoness må stanse ulovleg pyramideverksemd i Norge» **(norsk nynorsk)**. Lotteri- og stiftelsestilsynet. 4. juni 2018. Besøkt 15. oktober 2019.
3. ↑  Farhaanah Mahomed (2. november 2013). «Is Lyoness a pyramid scheme?» **(engelsk)**. CNBC Africa. Arkivert fra originalen 2. november 2013. Besøkt 7. januar 2016.
4. ↑  «Press Kits - Lyoness facts and data» **(engelsk)**. Lyoness. Arkivert fra originalen 8. mai 2016. Besøkt 21. april 2016.
5. 1 2 3 4  Stian Espeland (2. juli 2017). «Anklagene hagler mot nettverk som lokker med store penger». *Bergensavisen*. Besøkt 15. oktober 2019.
6. ↑  Peter Raaum (19. september 1998). «Hard kost for Nature's Own-selgere». *Dagbladet*. Besøkt 15. oktober 2019.
7. ↑  «Lyoness Norway AS». Brønnøysundregisteret. Besøkt 31. januar 2017.
8. ↑  Stian Espeland (17. juni 2018). ««Presidentene» sier de fikk utbetalt titalls millioner før staten stoppet aktiviteten»Betalt abonnement kreves. *Bergensavisen*. Besøkt 15. oktober 2019.
9. ↑  «Top 100 Earners in Network Marketing Business for 2022» (PDF). Epixel MLM Software.
10. ↑  Stian Espeland; Ole Martin Røssland (15. juli 2017). «Omstridt nettverk selger andeler i «skyer» til 52.000 kr». *Bergensavisen*. Besøkt 15. oktober 2019.
11. ↑  Robert Kiesel (2. november 2013). «Eine Lyoness-Geschädigte packt aus: „Das Geld habe ich abgeschrieben"». *Nordkurier* **(tysk)**. Besøkt 15. oktober 2019.
12. ↑  Robert Kiesel (24. august 2013). «Interview zum Thelma Lyoness: „Lyoness spricht die Gier der Menschen an"». *Nordkurier* **(tysk)**. Besøkt 15. oktober 2019.
13. ↑  Robert Kiesel (30. august 2013). «Verbraucherschützer mahnt zur Vorsicht: Mangelnde Transparenz bei Lyoness». *Nordkurier* **(tysk)**. Besøkt 15. oktober 2019.
14. ↑  «AK: Vorsicht bei Einkaufsgemeinschaft Lyoness» **(tysk)**. ORF. 11. november 2008. Besøkt 15. oktober 2019.
15. ↑  *TV Beitrag 'Lyoness - Die Geldmaschine' vom 13. November 2012* (video). *ORF Report* **(tysk)**. ORF. 13. november 2012. Besøkt 15. oktober 2019.
16. ↑  *V Beitrag '"Einkaufsgemeinschaft" Lyoness' vom 27. November 2012* (video). *ORF Report* **(tysk)**. ORF. 27. november 2012. Besøkt 15. oktober 2019.
17. ↑  *TV Beitrag 'Der Mann hinter Lyoness' vom 24. April 2013* (video). *ORF Report* **(tysk)**. ORF. 24. april 2013. Besøkt 15. oktober 2019.
18. ↑  Otto Hostettler (2. april 2013). «Lyoness: Der Goldesel». *Beobachter* **(tysk)**. Besøkt 15. oktober 2019.
19. ↑  Jaroslaw Adamowski (29. juni 2015). «Lyoness inks €1.8m sponsor deal with Rapid Wien» **(engelsk)**. Inside World Football. Besøkt 15. oktober 2019.
20. ↑  «Lyoness og IK Start Junior samarbeider !». IK Start Junior. 29. juni 2015. Arkivert fra originalen 20. oktober 2019. Besøkt 15. oktober 2019.
21. ↑  «Skaff deg gratis medlemskap i Lyoness!». Tigerberget. 2. oktober 2015. Besøkt 15. oktober 2019.
22. ↑  «Lotteritilsynet skal vurdere Lyoness» **(norsk nynorsk)**. Lotteri- og stiftelsestilsynet. 9. desember 2013. Arkivert fra originalen 13. desember 2013. Besøkt 15. oktober 2019.
23. ↑  Øyvind Gustavsen; Bodil Sundbye (28. februar 2014). «Fordelsnettverket Lyoness granskes av Lotteritilsynet». *VG*. Besøkt 15. oktober 2019.
24. ↑  Per Torbjørn Jystad (16. februar 2014). «Roar fra Cielo frykter han har hatt et nytt pyramideselskap på døren». *Fremover*. Besøkt 15. oktober 2019.
25. ↑  Lyoness driv ikkje ulovleg Arkivert 18. juli 2014 hos Wayback Machine. Lotteri- og stiftelsestilsynet
26. ↑  Lyoness truer Rørosnytt Arkivert 2. februar 2016 hos Wayback Machine. Rørosnytt
27. ↑  Lovlig – eller ulovlig virksomhet? Arkivert 23. august 2016 hos Wayback Machine. Direktesalgsforbundet
28. ↑  Har tapt tusenvis på pyramidespill Arkivert 19. mars 2018 hos Wayback Machine. Fosenavisa
29. ↑  Lyoness/Lyconet – anmodning om redegjørelse Arkivert 19. mars 2018 hos Wayback Machine. Lotteri- og Stiftelsestilsynet
30. ↑  Klagebunken vokser i økt fart Bergensavisen
31. ↑  Varsel om vedtak sendt til Lyoness Lotteri- og Stiftelsestilsynet
32. ↑  Lotteritilsynet mener Lyoness driver ulovlig - 150.000 kan rammes Nettavisen
33. ↑  «– Jeg lot meg rive med, kansellerte BSU-kontoen og brukte sparepenger på kundeskyer»Betalt abonnement kreves. *Adresseavisen*. 18. juli 2018. Besøkt 15. oktober 2019.
34. ↑  Tilsynet tetter Lyoness' smutthull: Får ikke gi bort «gratis» kuponger Adresseavisen
35. ↑  Lyoness er eit ulovleg pyramideliknande omsetningssystem Lotteri- og Stiftelsestilsynet
36. ↑  «Vi advarer mot Lyoness, myWorld, Lyconet og Cashback». *Lotteritilsynet*. 23. mars 2021. Arkivert fra originalen 3. oktober 2021. Besøkt 3. oktober 2021.
37. ↑  NRK visste ikke om koblinger til ulovlig nettverksselskap Nettavisen
38. ↑  NRK vil rette ukritisk flyktningdokumentar Arkivert 6. mars 2019 hos Wayback Machine. Minerva
39. ↑  «Nettkurs lokker med lykke og rikdom: – Jeg føler jeg ble manipulert». *Dagens Næringsliv*. 24. september 2021.
40. ↑  «Forbrukertilsynet mener kurstilbydere bryter loven: – Det finnes enkelte useriøse aktører». *Dagens Næringsliv*. 30. oktober 2021. «Forbrukertilsynet konkluderer også med at Giring driver med villedende markedsføring. Tilsynet mener at Girings markedsføring er egnet til å skape inntrykk av at forbrukeren vil komme til å tjene store penger på sin virksomhet etter å ha deltatt på kurset.»
41. ↑  Trellevik, Mads (20. november 2019). «Lotteritilsynet har anmeldt Lyoness til politiet». *Bergensavisen*.
42. ↑  Jordheim, Hans (20. november 2019). «Staten har meldt ulovlig pyramideselskap til politiet». *Dine Penger*.
43. ↑  «Lotteritilsynet klager på politiets avgjørelse om å henlegge Lyoness-saken». Lotteri- og stiftelsestilsynet. 14. mai 2020.
44. ↑  «Pyramidetopper trosset forbud og la ut på Norges-turné». *Bergensavisen*. 14. desember 2021.
45. ↑  Program lojalnościowy może być przykrywką dla piramidy finansowej. Jak nie dać się oszukać? Gazeta Prawna
46. ↑  Lyoness polisanmäls för misstänkt pyramidspel Arkivert 18. mars 2014 hos Wayback Machine. Lotteriinspektionen
47. ↑  Populära Lyoness anklagas för att vara pyramidspel Arkivert 23. august 2016 hos Wayback Machine. HelaHälsingland
48. ↑  ACCC takes action against alleged pyramid scheme operator Australian Competitor & Consumer Commission
49. ↑  Shopping network Lyoness accused of running pyramid scheme; company vows to 'vigorously defend' itself against ACCC court action Yahoo News
50. ↑  «Lyoness ‘pyramid scheme’ case thrown out by Federal Court». *NewsComAu*. Besøkt 7. januar 2016.
51. ↑  «Federal Court finds Lyoness scheme not pyramid». *Australian Competition & Consumer Commission* **(engelsk)**. Australian Competition & Consumer Commission. 23. oktober 2015. Besøkt 7. desember 2015.
52. ↑  Bollettino, Settimanale, Anno XXVIII - n. 35  Autorità Garante della Concorrenza e del Mercato
53. ↑  Lyoness i Italia får 30 mill. i bot - kalles pyramidespill Adresseavisen
54. ↑  Lyoness victims in Italy demand return of their losses (53 million euro) BehindMLM
55. ↑  Lyoness, primi esposti. Chiesti rimborsi da due milioni di euro Arkivert 9. juli 2019 hos Wayback Machine. L'Arena
56. ↑  «Lyoness a pyramid scheme in Poland» **(engelsk)**. BehindMLM.
57. ↑  Einkaufsgemein schaft Lyoness verliert Prozess Kurier
58. ↑  «Lyoness-ist-kein-Pyramidenspiel». 23. november 2015.
59. ↑  «Lyoness: Gericht erkennt keinen Betrug dahinter» **(tysk)**. 23. november 2015.
60. ↑  Urteil bestätigt: 61 Lyoness-Klauseln gesetzeswidrig Arkivert 8. mars 2016 hos Wayback Machine. ORF
61. ↑  Saksøkt av hundrevis og dømt til å betale tilbake, Bergensavisen 3. juli 2017
62. ↑  OGH kippt alle Vetragsklauseln gegen Lyoness trend.
63. ↑  «Krev pyramideselskap for millionbeløp». *Bergens Tidende*. 26. desember 2019.
64. ↑  «Yvonne har tapt 230 000 kroner - nå saksøker nordmenn shoppingnettverk». *TV 2*. 5. juli 2021.

Eksterne lenker
---------------

* Offisielt nettsted Rediger på Wikidata

* (en) Company – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |